Številka: 02001-27/2020/

Ministrstvo za infrastrukturo

Direktorat za trajnostno mobilnost in prometno politiko

Vodja Sektorja za mednarodne zadeve in protokol Jana Lenarčič

Langusova 4

1000 Ljubljana

jana.lenarcic@gov.si

Datum: 13.7.2020

Zadeva: OPOMNIK – Modernizacija kočevske proge in Nadgradnja železniške postaje Grosuplje

Spoštovani,

v nadaljevanju vam pošiljamo informacije glede modernizacije kočevske proge in nadgradnje železniške postaje Grosuplje.

**REGIONALNA ŽELEZNIŠKA PROGA ŠT. 82 GROSUPLJE–KOČEVJE**

MODERNIZACIJA KOČEVSKE PROGE

Konec leta 2018 je Direkcija RS za infrastrukturo zaključila z gradbenimi deli na železniškem odseku Ribnica–Kočevje, s čimer je v gradbenem smislu zaključena obnova celotnega 49 km dolgega odseka od Grosuplja do Kočevja. Obnova železniške proge št. 82 Grosuplje–Kočevje, t.i. kočevske proge, se je pričela v letu 2008, projekt pa je razdeljen v 3 faze. Obnova kočevske proge je traja več let izključno zaradi nezagotavljenega rednega financiranja, saj obnove regionalnih prog ni mogoče sofinancirati z EU sredstvi.

**Prva faza** projekta je v letih 2008–2011 potekala na odseku Grosuplje–Ortnek, vrednost del je znašala 41,9 milijona evrov. V letih 2012–2013 je sledila izvedba **prve etape druge faze** na odseku Ortnek–Ribnica v vrednosti 18,32 milijona evrov.

V obdobju od leta 2016 do konca leta 2018 je potekala obnova preostalega del proge med Ribnico in Kočevjem v dolžini 12,12 km, nadgrajena je bila železniška postaja Kočevje, urejene so bile postaje Ribnica, Ortnek in Dobepolje ter urejena postajališča Stara Cerkev, Čušprek in Spodnja Slivnica. Vrednost teh del je znašala 20,85 milijona evrov.

Dela izvedena v okviru **2. etape 2. faze**:

* nadgradnja železniške proge v skupni dolžini 12,12 km
* obnova železniške postaje Kočevje (nov pokriti otočni peron, ureditev postajnega poslopja, gradnja parkirišča, rušitev skladišča, gradnja nove nakladalne klančine, prestavitev ceste ob železniški postaji…)
* ureditev postajališča Stara Cerkev (gradnja perona z zavetiščem, gradnja parkirišča, izvedba razsvetljave…)
* izvedba del na postaji Ribnica (ureditev nakladalne klančine, vgradnja dvigal za namen izven nivojskega dostopa na perone, gradnja parkirišča, ureditev postajnega poslopja…)
* izvedba del na postaji Ortnek (gradnja perona z zavetiščem, ureditev nakladalne klančine, gradnja parkirišča…)
* izvedba del na postaji Dobrepolje (gradnja peronov z izvennivojskim dostopom, ureditev postajnega poslopja, gradnja nove nakladalne klančine, gradnja parkirišča…)
* ureditev postajališča Čušperk (gradnja novega perona z zavetiščem, parkiriščem, razsvetljavo…)
* ureditev postajališča Spodnja Slivnica (gradnja novega perona z zavetiščem, parkiriščem, razsvetljavo…).

Z zaključkom 2. faze je bila v gradbenem smislu zaključena modernizacija proge. Od aprila 2019 po več kot dvajsetih letih, ponovno poteka tovorni promet do Kočevja.

V okviru projekta potekajo tudi aktivnosti gradnje povezovalnih cest zaradi ureditve/ukinitve nivojskih prehodov skladno z izdanimi odločbami resornega ministrstva. V teku je izvedba povezovalnih cest zaradi potrebne ukinitve določenih nivojskih prehodov na območju občin Velike Lašče, Ribnica in Kočevje.

Pred začetkom modernizacije je bilo na kočevski progi 81 nivojskih prehodov, po končani modernizaciji jih bo ostalo 31 (26 NPr zavarovanih z avtomatsko napravo za zavarovanje; 1 NPr zavarovan z labirint ograjo; 2 NPr zavarovana z labirint ograjo in avtomatskim cestnim signalom; 2 NPr zavarovana z zapornim brunom). Od začetka do zaključka modernizacije kočevske proge bo torej skupaj ukinjenih 50 nivojskih prehodov.

**3. faza - izvedba signalnovarnostnih in telekomunikacijskih (SVTK) del**

Izvajalec: Konzorcij podjetij Siemens Mobility GmbH, Siemens Mobility d.o.o. in Ostria d.o.o.

Vrednost del: 16,24 mio EUR z DDV, pogodba podpisana dne 30.11.2018. Vrednost izvajalske pogodbe z aneksom št. 1 za izvedbo dodatnih del (dodatna zavarovanja določenih nivojskih prehodov) znaša **18,24 mio EUR z DDV**.

Rok izvedbe: **25.9.2020**

Tretja faza projekta obsega zamenjavo in posodobitev signalnovarnostnih in telekomunikacijskih naprav na celotni železniški progi.

Za potrebe vgradnje signalnovarnostnih in telekomunikacijskih naprav trenutno potekajo gradbena in montažna dela (urejanje tehničnih prostorov, kabliranje, izvedba električne inštalacije, testiranja programske opreme…), ter šolanje prometnega osebja upravljavca za potrebe posluževanja na novo vgrajenih naprav.

Ponovna uvedba potniškega prometa po 50 letih (potniški promet je bil ukinjen leta 1970) je predvidena po zaključku 3. faze, predvidoma v mesecu oktobru 2020.

**Ocenjena vrednost izvedbe celotnega projekta, skladno s potrjenim investicijskim programom, znaša 99,6 mio eur in je v celoti financirana iz proračuna RS.**

**NADGRADNJE ŽELEZNIŠKE POSTAJE GROSUPLJE**

V okviru nadgradnje železniške postaje Grosuplje je predvidena:

− gradnja dveh novih peronov z urejenimi nadstreški,

− nadgradnja tirnih naprav,

− ureditev postajnega poslopja,

− izvedba podhoda do peronske infrastrukture z elementi oz. napravami za funkcionalno ovirane in invalidne osebe pod vsemi postajnimi tiri tako, da bo možen dostop z obeh strani postaje,

− izvedba dodatnega podhoda za dostop lokalnega prebivalstva pod progo na B strani postaje na območju ukinjenega nivojskega prehoda v km 132+755,

− izvedba dveh prepustov in podpornega AB zidu,

− gradnja parkirišč ob Taborski cesti na vzhodni strani postaje z urejenim dostopom do peronov in postajnega poslopja,

− rušitev nakladalne klančine in skladišča ob tiru številka 1,

− izvedba protihrupne zaščite.

Projektna dokumentacija za izvedbo nadgradnje železniške postaje Grosuplje je izdelana. Prav tako je izdelana je predinvesticijska zasnova (PIZ), ki je bila dne 8.6.2020 posredovana v obravnavo na KIOP. Po potrditvi PIZ-a na KIOP-u sledi izdela investicijskega programa ter njegova obravnava na KIOP-u. V teku je odkup potrebnih zemljišč za izvedbo nadgradnje (problematika z odkupom enega zemljišča). Ocenjena vrednost celotne investicije nadgradnje železniške postaje znaša 18,5 mio EUR. Izvedba del je predvidena po postopku VDJK.

V okviru projekta nadgradnje železniške postaje Grosuplje je predvidena tudi rušitev obstoječega nadvoza na A strani železniške postaje Grosuplje in gradnja novega. Za izvedbo gradnje novega nadvoza je občina Grosuplje izdelala projektno dokumentacijo, PZI, »Gradnja nadvoza križanja Taborske ceste z regionalno železniško progo št.80 d.m.–Metlika–Ljubljana ter dela vzporednega cestnega omrežja", ki ga je izdelal A Consulting d.o.o. Prizadevamo si, da bi rušitev obstoječega nadvoza ter gradnja novega nadvoza potekala sočasno z nadgradnjo železniške postaje, kar pa ni nujno, saj je možna ločena izvedba posamezne investicije.

Občina Grosuplje in Direkcija RS za infrastrukturo sta dne 15.06.2017 sklenili dogovor o sofinanciranju pripadajoče prometne infrastrukture ob nadgradnji železniške postaje Grosuplje v katerem je med drugim definirano, da Direkcija RS za infrastrukturo poleg nadgradnje železniške postaje Grosuplje tudi v celoti financira rušitev obstoječega ter gradnjo novega nadvoza vključno z dostopnima cestama na nadvoz. Projektantska ocena (na podlagi PZI) rušitve obstoječega ter gradnje novega nadvoza vključno z dostopnima cestama na nadvoz znaša 2.136.436,05 EUR z DDV.

Trenutno za izvedbo nadgradnje železniške postaje (in tudi rušitve ter gradnje novega nadvoza) niso zagotovljena finančna sredstva. V kolikor bi se izkazalo, da bodo finančna sredstva zagotovljena bi lahko razpis za objavo javnega naročila objavili v roku enega meseca, naročnik pa bi odločitev o oddaji naročila sprejel le pod pogojem, da bo do trenutka izdaje odločitve o oddaji naročila za izvedbo projekta izkazana zaprta finančna konstrukcija (potrjena potrebna investicijska dokumentacija ter zagotovljena finančna sredstva v okviru NRP št. 2431-19-0016). Izvedba nadgradnje železniške postaje ter rušitve in gradnje nadvoza bi lahko bila zaključena v roku 18 mesecev.

Pripravil/a:

Leonida Klasinc

Podsekretarka

Mag. Dejan Jurkovič

Vodja Sektorja za investicije v železnice

 Ljiljana Herga, univ. dipl. inž. geol.

 v.d. direktorice

V vednost:

* Nejc Vesel, kabinet ministra (nejc.vesel@gov.si)